
NOTA SPJEGATTIVA – SOMMARJU TAL-FATTI U S-SEJBIET
Sfond
Fl-2007, ġie adottat ir-Regolament tal-Kunsill (KE) Nru 1100/2007 li jistabbilixxi miżuri għall-irkupru tal-istokk tas-sallura Ewropea. Għandu approċċ wiesa’ u olistiku għall-ġestjoni tal-istokk tas-sallur, li jkopri l-istadji tal-ħajja u r-rotot migratorji differenti tas-sallura. Il-kamp ta’ applikazzjoni tiegħu jkopri l-ilmijiet tal-Unjoni, il-laguni kostali, l-estwarji, u x-xmajjar u l-ilmijiet interni komunikanti tal-Istati Membri li jibqgħu sejrin fl-ibħra. Ir-Regolament dwar is-Sallur jistabbilixxi obbligu għall-Istati Membri, mill-2009, li jiddefinixxu l-ħabitats naturali tagħhom għas-sallura Ewropea (baċiri tax-xmajjar tas-sallura) u li jkollhom fis-seħħ Pjanijiet ta’ Ġestjoni tas-Sallura għal dawn il-ħabitats. Dan jippermetti lill-Istati Membri jqisu ċ-ċirkostanzi lokali u nazzjonali speċifiċi. L-objettiv ta’ kull Pjan ta’ Ġestjoni tas-Sallura għandu jkun li jitnaqqsu l-mortalitajiet antropoġeniċi sabiex tiġi permessa l-ħarba għall-baħar bi probabbiltà għolja ta’ mill-inqas 40 % tal-bijomassa tas-sallura tal-fidda relattiva għall-aqwa stima ta’ ħarba li kienet teżisti kieku ebda influwenza antropoġenika ma kellha impatt fuq l-istokk. Il-Pjan ta’ Ġestjoni tas-Sallura għandu jitħejja bl-iskop li jinkiseb dan l-objettiv fuq terminu twil. Il-miżuri li jieħdu l-Istati Membri jistgħu jinkludu t-tnaqqis tal-attività tas-sajd kummerċjali, ir-restrizzjoni tas-sajd rikreattiv, miżuri ta’ ripopolazzjoni, miżuri strutturali biex ix-xmajjar ikollhom minn fejn il-ħut jista’ jgħaddi u biex jitjiebu l-ħabitats tax-xmajjar, it-trasport tas-sallura tal-fidda mill-ilmijiet interni lejn ilmijiet li minnhom jistgħu jaħarbu liberament lejn il-Baħar Sargasso, il-ġlieda kontra l-predaturi, it-tifi temporanju ta’ turbini tal-enerġija idroelettrika, u miżuri relatati mal-akkwakultura. L-Istati Membri għandhom, għall-ewwel, jirrapportaw lill-Kummissjoni Ewropea kull tliet snin, bl-ewwel rapport jiġi ppreżentat sat-30 ta’ Ġunju 2012. Il-frekwenza tar-rapportar għandha tonqos għal darba kull sitt snin, wara li jkunu ġew ippreżentati l-ewwel tliet rapporti triennali. Ir-rapporti għandhom jiddeskrivu l-monitoraġġ, l-effettività u l-eżitu tal-pjanijiet ta’ ġestjoni.

Il-pożizzjoni tar-rapporteur
Ir-rapporteur huwa tal-fehma li r-Regolament dwar is-Sallur huwa strument tajjeb u olistiku, iżda li l-implimentazzjoni tiegħu tista’ tittejjeb. B’mod partikolari, il-problema tal-ostakli tal-migrazzjoni ma ġietx indirizzata biżżejjed, filwaqt li l-attività tas-sajd ġiet ristretta b’mod sinifikanti. Din kienet ukoll il-konklużjoni tal-evalwazzjonijiet tal-Kummissjoni Ewropea. Fi żminijiet reċenti, l-enfasi ta’ dawk li jfasslu l-politika kienet fuq aktar tnaqqis tas-sajd tas-sallura. Dan jintwera mid-deċiżjoni tal-Kunsill ta’ Diċembru 2022 dwar l-opportunitajiet tas-sajd, li tirrestrinġi s-sajd tal-baħar u kostali tas-sallura b’perjodu ta’ għeluq ta’ sitt xhur. Ir-rapporteur huwa tal-fehma li din mhijiex it-triq it-tajba għall-irkupru tas-sallura. Ir-Regolament dwar is-Sallur jeħtieġ li jiġi rikonoxxut bħala l-politika ewlenija u l-aktar strument xieraq għall-ġestjoni tas-sallura. Ir-rapporteur jagħmel diversi rakkomandazzjonijiet għal implimentazzjoni aħjar tar-Regolament dwar is-Sallur, bħat-titjib tal-mudell ta’ governanza sabiex jippermetti feedback u aġġornamenti tal-Pjanijiet ta’ Ġestjoni tas-Sallura, ir-rikonoxximent tar-rwol essenzjali tas-sajjieda, it-tkomplija tal-politika ta’ ripopolazzjoni, l-indirizzar tal-ostakli għall-migrazzjoni, l-intensifikazzjoni tal-ġlieda kontra s-sajd illegali, mhux irrappurtat u mhux irregolat, il-promozzjoni tar-riċerka xjentifika, u l-armonizzazzjoni tal-ġbir tad-data.

dwar l-implimentazzjoni tar-Regolament tal-Kunsill (KE) Nru 1100/2007 li jistabbilixxi miżuri għall-irkupru tal-istokk tas-sallura Ewropea
(2023/2030(INI))
Il-Parlament Ewropew,
–	wara li kkunsidra r-Regolament tal-Kunsill (KE) Nru 1100/2007 tat-18 ta’ Settembru 2007 li jistabbilixxi miżuri għall-irkupru tal-istokk tas-sallura Ewropea (ir-Regolament dwar is-Sallur)[footnoteRef:1], [1:  ĠU L 248, 22.9.2007, p.17.] 

–	wara li kkunsidra t-Trattat dwar il-Funzjonament tal-Unjoni Ewropea (TFUE), b’mod partikolari l-Artikoli 3, 4, 11, 38, 39 u 43 tiegħu,
–	wara li kkunsidra r-Regolament (UE) 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE[footnoteRef:2], [2:  ĠU L 354, 28.12.2013, p. 22.] 

–	wara li kkunsidra d-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa[footnoteRef:3], [3:  ĠU L 206, 22.7.1992, p. 7.] 

–	wara li kkunsidra d-Direttiva 2000/60/KE tal-Parlament Ewropew u tal-Kunsill tat-23 ta’ Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma[footnoteRef:4], [4:  ĠU L 327, 22.12.2000, p. 1.] 

–	wara li kkunsidra d-Direttiva 2008/56/KE tal-Parlament Ewropew u tal-Kunsill tas-17 ta’ Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru dwar l-Istrateġija Marina)[footnoteRef:5], [5:  ĠU L 164, 25.6.2008, p. 19.] 

–	wara li kkunsidra l-Appendiċi II tal-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu,
–	wara li kkunsidra l-Konvenzjoni dwar il-Konservazzjoni tal-Ispeċi Migratorji tal-Annimali Selvaġġi,
–	wara li kkunsidra l-evalwazzjonijiet tal-Kummissjoni tar-Regolament dwar is-Sallur fl-2014 (COM(2014)0640) u fl-2020 (SWD(2020) 0035),
–	wara li kkunsidra r-rapport ta’ evalwazzjoni tal-2019 ikkuntrattat lil Poseidon mill-Kummissjoni,
–	wara li kkunsidra r-rakkomandazzjonijiet tal-4 ta’ Mejju 2022 tal-Kunsill Konsultattiv tal-Baħar Baltiku dwar miżuri ta’ ġestjoni għas-sallur,
–	wara li kkunsidra r-Regolament tal-Kunsill (UE) 2023/194 tat-30 ta’ Jannar 2023 li jistabbilixxi għall-2023 l-opportunitajiet tas-sajd għal ċerti stokkijiet tal-ħut , applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni, kif ukoll li jistabbilixxi għall-2023 u għall-2024 tali opportunitajiet tas-sajd għal ċerti stokkijiet ta’ ħut tal-baħar fond[footnoteRef:6] u r-Regolament tal-Kunsill (UE) 2023/195 tat-30 ta’ Jannar 2023 dwar l-iffissar għall-2023 tal-opportunitajiet tas-sajd għal ċerti stokkijiet u gruppi ta’ stokkijiet tal-ħut applikabbli fil-Baħar Mediterran u l-Baħar l-Iswed u li jemenda r-Regolament (UE) 2022/110 fir-rigward tal-opportunitajiet tas-sajd għall-2022 applikabbli fil-Baħar Mediterran u fil-Baħar l-Iswed[footnoteRef:7], [6:  ĠU L 28, 31.1.2023, p. 1.]  [7:  ĠU L 28, 31.1.2023, p. 220.] 

–	wara li kkunsidra d-dikjarazzjoni mid-Danimarka, Franza, l-Italja, il-Greċja, in-Netherlands, il-Polonja, Spanja u l-Isvezja dwar is-sallura fir-rigward tar-Regolament tal-Kunsill (UE) 2023/194,
–	wara li kkunsidra l-pożizzjoni tiegħu tas-16 ta’ Mejju 2006 dwar il-proposta għal regolament tal-Kunsill li jistabbilixxi miżuri għall-irkupru tal-istokk tas-sallura Ewropea[footnoteRef:8], [8:  ĠU C 298 E, 7.12.2006, p. 113.] 

–	wara li kkunsidra l-parir mogħti mill-Kunsill Internazzjonali għall-Esplorazzjoni tal-Baħar (ICES) tat-3 ta’ Novembru 2022 dwar is-sallura Ewropea (Anguilla anguilla) fil-firxa naturali kollha tagħha,
–	wara li kkunsidra l-komunikazzjoni tal-Kummissjoni tal-21 ta’ Frar 2023 bit-titolu “Pjan ta’ Azzjoni tal-UE: Nipproteġu u nirrestawraw l-ekosistemi tal-baħar għal sajd sostenibbli u reżiljenti”(COM(2023)0102),
–	wara li kkunsidra l-Artikolu 54 tar-Regoli ta’ Proċedura tiegħu, kif ukoll l-Artikolu 1(1)(e) u l-Anness 3 tad-deċiżjoni tal-Konferenza tal-Presidenti tat-12 ta’ Diċembru 2002 dwar il-proċedura għall-għoti ta’ awtorizzazzjoni għat-tħejjija ta’ rapporti mhux leġiżlattivi,
–	wara li kkunsidra r-rapport tal-Kumitat għas-Sajd (A9‑0000/2023),
A.	billi r-Regolament dwar is-Sallur jistabbilixxi obbligu għall-Istati Membri li jiżviluppaw Pjanijiet nazzjonali ta’ Ġestjoni tas-Sallura, b’mira ta’ azzjoni uniformi u proċess ta’ monitoraġġ u evalwazzjoni triennali kkoordinat internazzjonalment;
B.	billi 19-il Stat Membru adottaw Pjanijiet ta’ Ġestjoni tas-Sallura għal kważi 90 Unità ta’ Ġestjoni tas-Sallura, li jkopru madwar 1 880 azzjoni; billi sitt Stati Membri (Ċipru, Malta, l-Awstrija, ir-Rumanija, is-Slovakkja u l-Ungerija) huma eżentati milli jħejju Pjanijiet ta’ Ġestjoni tas-Sallura; billi s-Slovenja u l-Bulgarija (għas-sistemi tax-xmajjar tagħhom barra l-Baħar l-Iswed) ma ħejjewx il-Pjanijiet tagħhom ta’ Ġestjoni tas-Sallura; billi l-Kroazja bħalissa qed tiżviluppa l-Pjan tagħha ta’ Ġestjoni tas-Sallura;
C.	billi n-Netherlands biss issottomettew Pjanijiet ta’ Ġestjoni tas-Sallura aġġornati għall-approvazzjoni, jiġifieri fl-2011 kif ukoll fl-2018;
D.	billi, fil-preżent, hemm biss pjan transkonfinali wieħed rikonoxxut mill-UE, li jinsab fil-baċir tax-Xmara Minho (Spanja u l-Portugall); billi, skont l-ICES (2022), filwaqt li huwa rikonoxxut li teżisti kooperazzjoni bejn l-Istati Membri u pajjiżi mhux tal-UE permezz ta’ mekkaniżmi oħra, għad hemm korpi tal-ilma li jibbenefikaw minn koordinazzjoni mtejba tal-implimentazzjoni tal-miżuri ta’ ġestjoni;
E.	billi l-kontroll distribwit taħt koordinazzjoni ċentrali huwa karatteristika tar-Regolament dwar is-Sallur; billi l-ġestjoni tal-istokk tas-sallura hija kumplessa wisq għal approċċ wieħed tajjeb għal kulħadd; billi r-Regolament dwar is-Sallur jagħti flessibbiltà lill-Istati Membri biex jaġġustaw il-Pjanijiet nazzjonali tagħhom ta’ Ġestjoni tas-Sallura għaċ-ċirkostanzi lokali u l-prijoritajiet nazzjonali;
F.	billi ma hemm l-ebda pjattaforma speċifika għas-sallura fil-livell tal-UE għall-iskambju ta’ informazzjoni, diskussjonijiet bejn il-partijiet ikkonċernati u segwitu tal-feedback;
G.	billi, skont ir-rapport Poseidon tal-2019, 18 minn 19-il Stat Membru rrapportaw fl-2012; billi, skont ir-rapport Poseidon tal-2019, 14 minn 19-il Stat Membru rrapportaw fl-2015; billi, skont ir-rapport Poseidon tal-2019, 15 minn 19-il Stat Membru rrapportaw fl-2018; billi, skont l-ICES (2022), 13 biss minn 19-il Stat Membru rrapportaw fl-2021; billi r-rapportar mill-Istati Membri ħafna drabi ma kienx komplut u ma kienx standardizzat;
H.	billi l-Kummissjoni evalwat l-implimentazzjoni ġenerali tar-Regolament dwar is-Sallur u l-Pjanijiet nazzjonali ta’ Ġestjoni tas-Sallura fl-2014, u kkonkludiet li l-implimentazzjoni tal-Pjanijiet ta’ Ġestjoni tas-Sallura rriżultat f’restrizzjonijiet fuq is-sajd, filwaqt li għandha tingħata aktar attenzjoni lil miżuri ta’ ġestjoni relatati ma’ fatturi ta’ mortalità antropoġenika mhux tas-sajd, li l-maġġoranza tagħhom kienu ġew implimentati parzjalment biss mill-Istati Membri;
I.	billi l-Kummissjoni evalwat jekk ir-Regolament dwar is-Sallur kienx adattat għall-iskop tiegħu fl-2020, u kkonkludiet li kien rilevanti u adegwat għall-iskop tiegħu, filwaqt li żiedet li kienet meħtieġa ambizzjoni ulterjuri biex ir-Regolament jiġi implimentat b’enfasi akbar fuq miżuri mhux relatati mas-sajd;
Ir-Regolament dwar is-Sallur bħala l-aktar strument olistiku xieraq
1.	Jistieden lill-Kummissjoni u lill-Istati Membri biex għal darb’oħra jagħmlu r-Regolament dwar is-Sallur il-politika ewlenija għall-protezzjoni tas-sallura, filwaqt li jiżguraw approċċ olistiku u koerenti; itenni li r-Regolament dwar is-Sallur instab li kien adegwat għall-iskop tiegħu mill-evalwazzjoni tal-Kummissjoni tal-2020; huwa tal-fehma li huma meħtieġa implimentazzjoni aħjar tar-Regolament dwar is-Sallur u azzjonijiet addizzjonali mill-Istati Membri;
2.	Jafferma mill-ġdid l-objettiv tar-Regolament dwar is-Sallur li l-istokk tas-sallura jiġi rkuprat għal 40 % meta mqabbel mal-kundizzjonijiet pristini u l-għan ewlieni tiegħu li jnaqqas il-mortalità sabiex jippermetti dan l-irkupru; jirrakkomanda li huwa essenzjali li ssir enfasi fuq il-mira ta’ mortalità li tista’ tinkiseb fit-terminu qasir sabiex jintlaħaq l-objettiv tal-bijomassa fuq terminu twil; jenfasizza l-fatt li “kundizzjonijiet pristini” jistgħu jkunu diffiċli biex jiġu definiti; jirrimarka li l-mira ta’ 40 % x’aktarx li ma tkunx tista’ tintlaħaq minħabba telf ta’ ħabitats, iżda li huwa l-istandard għad-derivazzjoni tal-mira għat-tnaqqis tal-mortalità;
3.	Jirrimarka li t-tnaqqis fl-istokk waqaf mill-adozzjoni tar-Regolament dwar is-Sallur, li jindika li r-Regolament dwar is-Sallur qed juri riżultati preliminari pożittivi, iżda li l-irkupru se jkun proċess fuq terminu twil għal diversi deċennji;
4.	Jisħaq li l-ġestjoni tal-istokk tas-sallura hija kumplessa wisq għal approċċ unilaterali orjentat lejn il-baħar; jenfasizza l-fatt li l-iffukar fuq l-opportunitajiet tas-sajd annwali ma jqisx fatturi importanti bħall-ostakli għall-migrazzjoni, il-kwalità tal-ħabitats u l-qabdiet u l-kummerċ illegali; jissottolinja li r-Regolament dwar is-Sallur huwa olistiku u komprensiv, jaqbad kemm l-istadji tal-ħajja tal-baħar kif ukoll tal-ilma ħelu tas-sallura u jindirizza kemm l-impatti tas-sajd kif ukoll dawk mhux relatati mas-sajd; jirrimarka, barra minn hekk, li l-impatti mhux relatati mas-sajd jistgħu jkunu akbar mill-impatti tas-sajd u li s’issa ngħatat ftit wisq attenzjoni lill-mortalitajiet antropoġeniċi mhux mis-sajd; huwa tal-fehma li l-miżuri meħuda barra mill-kuntest tar-Regolament dwar is-Sallur jimminaw il-koerenza tal-politika adottata; jiddeplora, għalhekk, ir-Regolament tal-Kunsill (UE) 2023/194 tat-30 ta’ Jannar 2023 li jistabbilixxi għall-2023 l-opportunitajiet tas-sajd għal ċerti stokkijiet tal-ħut, applikabbli fl-ilmijiet tal-Unjoni, għal bastimenti tas-sajd tal-Unjoni, f’ċerti ilmijiet mhux tal-Unjoni, kif ukoll li jistabbilixxi għall-2023 u għall-2024 tali opportunitajiet tas-sajd għal ċerti stokkijiet ta’ ħut tal-baħar fond, li jirrestrinġi s-sajd tas-sallura b’perjodi magħluqin għas-sajd ta’ sitt xhur;
Governanza u feedback
5.	Josserva li ma hemm l-ebda mekkaniżmu ta’ feedback li jiżgura azzjoni ta’ segwitu u aġġornamenti regolari tal-politika mill-Istati Membri fir-Regolament dwar is-Sallur; jiddeplora l-fatt li l-parir tal-ICES tal-2012, l-2018 u l-2021, wara l-evalwazzjoni tal-implimentazzjoni nazzjonali tar-Regolament dwar is-Sallur, ma tpoġġiex fil-prattika b’mod suffiċjenti;
6.	Jitlob, għalhekk, il-ħolqien ta’ kunsill konsultattiv speċifiku għas-sallura b’rappreżentanti mill-Istati Membri u s-settur tas-sajd, is-sajjieda rikreattivi, l-amministraturi tal-ilma, il-kumpaniji tal-enerġija idroelettrika, il-konservazzjonisti u partijiet rilevanti oħra; jissuġġerixxi li dan il-kunsill konsultattiv għandu jingħata l-kompitu li jagħti pariri lill-Kummissjoni dwar l-implimentazzjoni tar-Regolament dwar is-Sallur, jipprovdi feedback lill-Istati Membri dwar l-Pjanijiet tagħhom ta’ Ġestjoni tas-Sallura, jiskambja informazzjoni bejn il-partijiet differenti u jevalwa l-progress fl-implimentazzjoni fil-livell nazzjonali u Ewropew;
7.	Jinnota, f’dan ir-rigward, l-intenzjoni tal-Kummissjoni li tistabbilixxi grupp ta’ esperti, kif imħabbar fil-pjan ta’ azzjoni tagħha dwar l-ekosistemi tal-baħar, bil-għan li tlaqqa’ flimkien esperti tas-sajd u tal-infrastruttura mill-ministeri nazzjonali; jitlob lill-Kummissjoni taċċetta s-suġġerimenti msemmija hawn fuq meta tistabbilixxi dan il-grupp ta’ esperti;
8.	Jiddispjaċih għall-fatt li Stat Membru wieħed biss ressaq l-Pjan ta’ Ġestjoni tas-Sallura aġġornat għall-approvazzjoni mill-adozzjoni tar-Regolament dwar is-Sallur; iħeġġeġ lill-Istati Membri jaġġornaw regolarment l-Pjanijiet tagħhom ta’ Ġestjoni tas-Sallura, abbażi tal-aħjar għarfien u pariri disponibbli; iħeġġeġ lill-Istati Membri jpoġġu miri konkreti u skadenzi intermedji fil-Pjanijiet ta’ Ġestjoni tas-Sallura aġġornati tagħhom; jisħaq li l-irkupru tas-sallura huwa proċess fuq terminu twil li jirrikjedi sforz kontinwu u li pjan ta’ ġestjoni ta’ darba mhux se jkun biżżejjed;
9.	Jiddispjaċih għall-fatt li l-għadd ta’ Stati Membri li jaderixxu mar-rekwiżit ta’ rapportar skont l-Artikolu 9(1) tar-Regolament dwar is-Sallur naqas matul is-snin; ifakkar lill-Istati Membri fl-obbligi tagħhom skont l-Artikolu 9(1); jenfasizza l-fatt li huwa essenzjali li tinġabar kemm jista’ jkun informazzjoni u data sabiex ikunu jistgħu jittieħdu miżuri xierqa;
Miżuri dwar is-sajd tas-sallura,
10.	Jenfasizza r-rwol importanti li s-sajd tas-sallura għandu fis-soċjetà, fejn is-sajd tas-sallura huwa kemm attività soċjoekonomika kif ukoll tradizzjoni kulturali li tmur lura sekli sħaħ; iqis li s-sajd tas-sallura naqas b’mod sinifikanti f’dawn l-aħħar għaxar snin; jistieden lill-Kummissjoni u lill-Istati Membri jżommu lura kemm jista’ jkun milli jimponu aktar restrizzjonijiet fuq is-sajd; jissottolinja li s-sajjieda għandhom rwol importanti x’jaqdu bħala gwardjani u “għajnejn u widnejn”, filwaqt li l-għeluq sħiħ tas-sajd jista’ jwassal għal aktar sajd illegali, mhux irrapportat u mhux irregolat (IUU); jirrimarka li s-sajd tas-sallura jwettaq attività artiġjanali fuq skala żgħira u spiss jinsab f’żoni remoti, fejn is-sajjieda għandhom rwol ambjentali u soċjali importanti;
11.	Jesprimi t-tama tiegħu li fejn jistgħu jkunu meħtieġa aktar restrizzjonijiet fuq is-sajd, dan isir fil-kuntest tal-Pjanijiet nazzjonali ta’ Ġestjoni tas-Sallura u mhux fil-forma ta’ deċiżjonijiet ad hoc tal-Kunsill, u abbażi ta’ valutazzjonijiet tal-impatt soċjoekonomiku preċedenti;
12.	Jafferma mill-ġdid li r-ripopolazzjoni hija waħda mill-miżuri ta’ rkupru elenkati fl-Artikolu 2(8) tar-Regolament dwar is-Sallur; huwa tal-fehma li r-ripopolazzjoni hija miżura meħtieġa sakemm il-problema tal-ostakli għall-migrazzjoni tiġi solvuta b’mod adegwat; jistieden lill-Istati Membri jkomplu l-prattika tar-ripopolazzjoni; jenfasizza l-fatt li, għalkemm il-kontribut tar-ripopolazzjoni għall-irkupru tal-istokkijiet fil-livell internazzjonali ma jistax jiġi aċċertat, dan jista’ jkollu effetti pożittivi fil-livell lokali; huwa tal-fehma li r-ripopolazzjoni hija mod kif jinxterdu u jiġu limitati r-riskji għall-irkupru tal-istokk, meta titqies iż-żieda fin-nixfa li qed tikkawża problemi fix-xmajjar madwar l-Ewropa; jirrimarka, barra minn hekk, li l-qabdiet tar-ripopolazzjoni huma relattivament baxxi (2-3 % tal-frieħ tas-sallura); jenfasizza li l-qabdiet tal-frieħ tas-sallur huma kruċjali għas-settur tal-akkwakultura Ewropew u jirrikonoxxi r-rwol importanti tal-akkwakultura fir-ripopolazzjoni;
13.	Jistieden lill-Istati Membri jagħtu flessibbiltà lis-sajjieda fid-determinazzjoni tal-aktar perjodi xierqa għas-sajd, li jistgħu jvarjaw skont il-pajjiż; iħeġġeġ lill-Istati Membri, f’dan ir-rigward, jikkunsidraw, f’konsultazzjoni mas-sajjieda, l-użu ta’ sistemi ta’ kwoti, sabiex is-sajd jinżamm f’livelli responsabbli; jenfasizza li wieħed mill-vantaġġi ta’ sistema ta’ kwoti jkun li din tippermetti lis-sajjieda jagħżlu li jistadu fi żminijiet meta jkun kummerċjalment interessanti li jagħmlu dan, filwaqt li l-qabdiet ikunu limitati għal livell responsabbli; iżid li dan jista’ jikkontribwixxi għall-prevenzjoni tas-sajd eċċessiv;
Miżuri mhux relatati mas-sajd/mal-migrazzjoni
14.	Jisħaq li jeħtieġ li jsir aktar xogħol rigward fatturi mhux relatati mas-sajd li għandhom impatt fuq il-mortalità tas-sallura; jenfasizza l-fatt li l-ostakli infrastrutturali huma wieħed mill-aktar fatturi detrimentali li jikkawżaw il-mortalità tas-sallura; josserva li din il-problema ma ġietx indirizzata biżżejjed mill-Istati Membri, kif muri mill-evalwazzjonijiet tal-Kummissjoni fl-2014 u għal darb’oħra fl-2020;
15.	Jistieden lill-Istati Membri jneħħu d-digi obsoleti u ostakli oħra bħala kwistjoni ta’ urġenza;
16.	Jissottolinja li hemm alternattivi fis-suq għall-pompi tal-ilma u l-impjanti tal-enerġija idroelettrika li jiffavorixxu l-ħut biex ikun jista’ jgħaddi; jistieden lill-Istati Membri jagħmlu s-sikurezza tal-ħut rekwiżit obbligatorju għal installazzjonijiet ġodda u għal dawk qodma meta dawn jiġu sostitwiti; jirrimarka li tista’ tkun meħtieġa metodoloġija komuni sabiex jiġi ddeterminat u ċċertifikat meta l-pompi jistgħu jitqiesu li jiffavorixxu l-ħut; jenfasizza li l-istandard 8775[footnoteRef:9] eżistenti tal-Istitut ta’ Standardizzazzjoni Rjali tan-Netherlands (NEN) fin-Netherlands jista’ jservi bħala eżempju; [9:  NEN 8775:2020+C1:2022 nl.] 

17.	Iħeġġeġ lill-Istati Membri jkomplu bil-proġetti ta’ nassa u trasferiment bħala soluzzjoni temporanja għall-ħarba tas-sallur tal-fidda, f’każ li soluzzjonijiet strutturali ma jkunux possibbli fuq terminu qasir;
18.	Jenfasizza l-fatt li l-miżuri ta’ migrazzjoni għandhom jiġu implimentati b’mod koordinat, b’kunsiderazzjoni ta’ ostakli oħra upstream jew downstream tul l-istess rotta ta’ migrazzjoni;
19.	Iħeġġeġ ukoll lill-Istati Membri jieħdu miżuri kontra fatturi antropoġeniċi oħra ta’ mortalità, bħat-tniġġis u l-parassiti;
Miżuri kontra l-kummerċ illegali u l-kaċċa illegali
20.	Jissottolinja li s-sajd IUU u l-kummerċ illegali għadhom jippreżentaw problema sinifikanti; ifaħħar is-suċċessi attwali tal-infurzar tal-liġi u jisħaq fuq l-importanza tal-prevenzjoni ta’ aktar traffikar; jisħaq li huma meħtieġa aktar kontrolli u monitoraġġ tar-Regolament dwar is-Sallur;
21.	Jitlob koordinazzjoni aħjar tal-awtoritajiet doganali, ambjentali u tal-pulizija fl-Istati Membri u bejniethom, kif ukoll skambju ta’ data; jistieden lill-Istati Membri jkomplu jinvestu fit-tagħrif espert u l-kapaċità tal-infurzar tal-liġi;
22.	Jenfasizza l-fatt li t-trasparenza u t-traċċabbiltà mtejba għall-frieħ tas-sallur maqbud huma mod importanti biex jiġu miġġielda l-prattiki tas-sajd IUU u li l-iskemi ta’ ċertifikazzjoni huma għodda importanti biex tiġi żgurata l-legalità tal-qabdiet; jistieden lill-Istati Membri jippubblikaw il-pjanijiet tagħhom ta’ ripopolazzjoni sabiex il-flussi kummerċjali illegali tal-frieħ tas-sallur ikunu jistgħu jiġu identifikati u mmirati aħjar;
23.	Jistieden lill-Istati Membri jimponu sanzjonijiet verament dissważivi; jitlob l-armonizzazzjoni tal-multi finanzjarji bejn l-Istati Membri;
Riċerka xjentifika u armonizzazzjoni tal-ġbir tad-data
24.	Ifakkar li hemm ħafna li mhux magħruf dwar is-sallura, inkluż il-proċess ta’ riproduzzjoni tagħha u r-raġunijiet eżatti għat-tnaqqis fl-istokk; jitlob, għalhekk, li jkun hemm aktar riċerka xjentifika, b’finanzjament u riżorsi umani suffiċjenti, dwar l-istatus tal-istokk u r-raġunijiet għat-tnaqqis tiegħu; jissuġġerixxi li r-riċerka għandha tħares ukoll lejn l-effetti tat-tibdil fil-klima, pereżempju fil-Kurrent tal-Golf lejn u mill-Baħar Sargasso;
25.	Jirrimarka li hemm nuqqas ta’ rabta bejn l-implimentazzjoni tar-Regolament dwar is-Sallur u l-pariri annwali tal-ICES dwar l-opportunitajiet tas-sajd, peress li dawn il-pariri huma bbażati fuq ix-xejra tal-frieħ tas-sallur u mhux fuq il-ħrib tas-sallura tal-fidda (mira ta’ 40 %); jitlob li dan jiġi armonizzat;
26.	Ifaħħar lill-ICES talli ħadem fuq l-iżvilupp ta’ mudell ta’ stokk sħiħ sabiex janalizza u jbassar ix-xejriet;
27.	Jisħaq li l-ġbir, il-monitoraġġ u r-rapportar tad-data għandhom jiġu armonizzati u standardizzati sabiex id-data tkun tista’ titqabbel; jirrakkomanda li s-sajjieda kummerċjali u rikreattivi għandhom ikunu involuti fil-ġbir u l-analiżi tad-data;
Dimensjoni transkonfinali
28.	Iħeġġeġ lill-Istati Membri jistabbilixxu aktar Pjanijiet transkonfinali ta’ Ġestjoni tas-Sallura, fejn xieraq;
29.	Jistieden lill-Kummissjoni u lill-Istati Membri rilevanti jkollhom Kummissjoni Ġenerali tas-Sajd għall-Mediterran ambizzjuża u realistika għall-pjan ta’ ġestjoni tas-sallur; jemmen li huwa mixtieq ħafna li dan il-pjan jiġi allinjat mar-Regolament dwar is-Sallur;
°
°	°
30.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

